‘ไทยรี’เจอดีจ่ายเคลมอื้อทะลุ5.3พันล.
ไทยรับประกันภัยต่อ คาดต้องจ่ายเบี้ยน้ำท่วมร่วม 5,300 ล้านบาท
18 ม.ค. 2555

ไทยรับประกันภัยต่อ คาดต้องจ่ายเบี้ยน้ำท่วมร่วม 5,300 ล้านบาท
นายชวนชัย เชี่ยวสมุทร รองผู้อำนวยการใหญ่ บริษัท ไทยรับประกันภัยต่อ (ไทยรี) แจ้งตลาดหลักทรัพย์ ว่า อ้างถึงหนังสือฉบับลงวันที่ 17 ต.ค. 2554 บริษัท ไทยรับประกันภัยต่อ ขอแจ้งความคืบหน้าของผลกระทบจากเหตุมหันตภัยน้ำท่วมว่า ในปัจจุบันบริษัทได้รับเอกสารจากบริษัทประกันภัย ณ 31 ธ.ค. 2554 แจ้งความเสียหายและคาดว่าจะจ่ายจริง ซึ่งเป็นตัวเลขก่อนการตรวจสอบจากผู้สอบบัญชีรวม 5,300 ล้านบาท หลังจากที่บริษัทเรียกคืนจากผู้รับประกันภัยต่อต่างประเทศตามสัญญาประกันภัยความเสียหายส่วนเกินแล้ว ความเสียหายสุทธิในส่วนของบริษัทจะคงเหลือประมาณ 2,100 ล้านบาท
อย่างไรก็ตาม มูลค่าความเสียหายดังกล่าวเป็นเพียงส่วนหนึ่งของความเสียหายทั้งหมดที่ยังไม่สามารถประเมินได้ โดยฝ่ายบริหารจะแจ้งความคืบหน้าให้ทราบเป็นระยะต่อไป
สแตนดาร์ด แอนด์ พัวร์ (เอสแอนด์พี) บริษัทจัดอันดับชั้นนำ ระบุว่า ได้จับตามองเชิงลบบริษัท ไทยรีอินชัวรันซ์ พับลิค โค ด้วยการให้อันดับความน่าเชื่อถือที่ A- เนื่องจากมีแนวโน้มสูงว่าบริษัทจะขาดทุนมากขึ้นจากปัญหาน้ำท่วม
“อันดับความน่าเชื่อถือเป็นลบต่อเครดิตความน่าเชื่อถือของไทยรีที่อ่อนแอลง ถ้าประเมินความเสียหายจากวิกฤตน้ำท่วมหนักในไทยช่วงที่ผ่านมาจะทำให้บริษัทขาดทุนเพิ่มขึ้น โดยสำนักงานคณะกรรมการประกันประเมินว่า ความสูญเสียของอุตสาหกรรมโดยรวมอาจสูงถึง 2 แสนล้านบาท” นายพอล คลาร์กสัน นักวิเคราะห์เอสแอนด์พี ให้ความเห็น